Når FC København og Brøndby IF tordner sammen i årets pokalfinale på Kristi Himmelfartsdag, bliver det med masser af kampklædt politi på sidelinjen før og efter kampen. Københavns Politi oplyser, at det er en af de mest ressourcekrævende kampe på dansk jord i mange år

København bliver både blå-hvid og blå-gul Kristi Himmelfartsdag.

Parken lægger græs til årets pokalfinale, der spilles mellem ærkerivalerne fra FC København og Brøndby IF, og selvom det er københavnernes hjemmebane, er det såkaldt 'neutral grund' til sådan en finale.

Det betyder, at Parkens sæder deles ligeligt op mellem de to fangrupperinger. Det oplyser Dansk Boldspil-Union. Det betyder omkring 15.000 sæder til hver.

Drengene fra både hovedstaden og vestegnen er kendt for yderst voldelige konfrontationer gennem tiden. Og denne kamp bliver nok ingen undtagelse.

Læs mere om de to klubbers store had til hinanden og de største konfrontationer mellem klubbernes fangrupper her:

FCK/Brøndby-hadet: 26 års fodvold - her er skammens liste

Ledende politiinspektør og chef for beredskabet, Peter Dahl, bakker op om DBU's vurdering af kampen som en højrisiko-kamp.

- Set fra politiets synspunkt, så er det her en højrisiko-kamp. Ikke nok med det er Danmarks to største fangrupperinger, så er det vel også ubetinget de to klubber med den største historik i forhold til voldelige konfrontationer med hinanden, siger politiinspektøren til Ekstra Bladet.

(Artiklen fortsætter under billedet)



Ballade ved et tidligere derby-opgør på Brøndbysupporternes tribuneafsnit. Foto: Lars Krabbe/Polfoto.

Kampen spilles klokken 17, men inden kampen vil begge fangrupper have store optog gennem hovedstaden. Politiet forventer også her op mod 15.000 deltagere i hvert optog.

- Vi vil få en situation i København, hvor vi har nogle ekstremt store fangrupperinger tæt på hinanden, og som dybest set har et stort had til hinanden, og har haft det i mange år. Jeg er næsten af den overbevisning, at grupperinger på begge sider, vil gøre nærmest hvad de kan, for at komme i konfrontation og i slåskampe.

- Det er den erfaring, som vi har med de to klubber, at når de mødes, så er det noget helt særligt. Nu er det her en pokalfinale, så er det endnu mere særligt, så derfor forbereder vi os på at de vil søge de her konfrontationer og det vil vi gøre alt for at forhindre, fortæller han.

(Artiklen fortsætter under billedet)



Brøndbysupporterne vil lige som FCKs have optog gennem de Københavnske gader 25 maj. Foto: Jakob Jørgensen.

Peter Dahl vil ikke komme ind på det præcise antal for, hvor mange betjente der er på arbejde 25. maj, men han fortæller, at det er en af de mest ressourcekrævende fodboldkampe for politiet i mange år.

DBU har tidligere udtalt, at de kunne melde Parken udsolgt to gange, hvis det var en mulighed til denne kamp.

Sidst de to hold mødte hinanden i en pokalfinale var i 1998, hvor Brøndby tog pokalen med en 4-1-sejr over københavnerne.

Københavns Politi oplyser, at de vil have en masse såkaldte 'dialog-betjente' på gaden på helligdagen. Det er de betjente, der i iklædt gule veste og bløde hvide hatte. Peter Dahl håber, at de kan være med til at mane til besindighed, men han fortæller, at kampklædte betjente er nødvendigt, til en dag som denne.

- Jeg håber, at det man kommer til at se er vores dialog-betjente, men jeg tror, at med det trusselsbillede der er i København med de her cirka 30.000 fodboldfans, hvor en stor del af dem vil i konfrontation med hinanden, så lur mig om vi ikke kommer til at se kampklædt politi på gaden, siger politiinspektøren.

(Artiklen fortsætter under billedet)



484 personer blev anholdt ved et tidligere opgør mellem FCK og Brøndby 1. december 2013. Politiet erkendte senere, at disse anholdelser var ulovlige. (Foto: Kenneth Meyer)

Er man 'almindelig fodboldfan' og blot kommet for at nyde en spændende fodboldkamp, skal man ikke være bekymret for derby-opgørets vilde fans.

- De mennesker der går til de her fodboldkampe, ved jo godt, hvor dem der ønsker konfrontation typisk samler sig, og det er bare et spørgsmål om at undgå de steder, så sker der såmænd ikke noget, afslutter han.

Se også: Flytning af superligakampe irriterer politiet

Se også: Derby med knald på: FCK sejrede i festligt chanceorgie

Sådan vil de undgå kaos: 'Største sikkerhedsmæssige udfordring nogensinde'

Danske hooligans trapper op til krig